তৎকালীন ব্রিটিশ সরকারের রানি নবাব ফয়জুন্নেছাকে বেগম উপাধিতে ভূষিত করেন। মুসলিম নারী হিসেবে এমনিতেই বেগম উপাধি থাকায় তিনি তা প্রত্যাখ্যান করেন। পরে প্রজাবান্ধব জমিদারির কারণে রানি তাকে নবাব উপাধি দেন। তৎকালীন সময়ে তিনিই ছিলেন এশিয়া তথা উপমহাদেশের একমাত্র মহিলা নবাব। নবাব ফয়জুন্নেছা চৌধুরানীর স্মৃতিবিজড়িত লাকসামের ঐতিহাসিক নবাববাড়িকে ঘিরে পর্যটনকেন্দ্র গড়ে তোলার অপার সম্ভাবনা রয়েছে। কালের সাক্ষী এই বাড়িটি সংস্কার করা হলে এটি হয়ে উঠবে দেশি-বিদেশি পর্যটকদের কাছে অন্যতম দর্শনীয় স্থান।